हर कॉलेज में भ्रष्टाचार : डॉ दास
जमशेदपुर को-आॅपरेटिव कॉलेज के पूर्व प्रिंसिपल डॉ आरके दास ने बर्खास्तगी के बाद शनिवार को कोल्हान यूनिवर्सिटी (केयू) प्रशासन पर कई आरोप लगाए हैं। उन्होंने कहा है कि अबतक जो भी कुलपति (वीसी) रहे हैं, उन्होंने भी गड़बड़ियां की हैं। वे रजिस्ट्रार और परीक्षा नियंत्रक के माध्यम से भयादोहन करते रहे हैं। वैसे प्रिंसिपल या शिक्षक, जिन्होंने इसका विरोध किया, उसके खिलाफ जांच कराई जाती है। वे खुद भी इसी कार्यप्रणाली का शिकार बने हैं। डॉ दास ने कहा कि केयू के कॉलेजों में खुलेआम भ्रष्टाचार हो रहा है। छोटे सामान की खरीदारी से लेकर भवन निर्माण तक, हर काम में सबका कमीशन तय है। एबीएम कॉलेज के भवन निर्माण के लिए फंड आवंटित हुए चार महीने से अधिक हो गए, लेकिन काम शुरू नहीं हुआ। ऐसा इसलिए कि वैसे ठेकेदार की तलाश चल रही है, जो कमीशन दे सके। उन्होंने कहा कि केयू में अब तक जितनी जांच हुई हैं, उनकी रिपोर्ट सार्वजनिक की जानी चाहिए। ऐसा हुआ, तो यूनिवर्सिटी के कई पदाधिकारी, प्रिंसिपल, शिक्षक कर्मचारियों को बर्खास्त करना पड़ेगा। लेकिन, उन पर कुछ नहीं हुअा। सिर्फ मुझे बलि का बकरा बनाया गया।
^डॉ आरके दास के मामले में जो भी कार्रवाई हुई है, वह कमेटी कानूनी राय के बाद की गई है। जहां तक डॉ दास के आरोपों की बात है, तो वह अभी मेरे संज्ञान में नहीं आया है। मैं शहर में नहीं हूं। अभी कुछ नहीं कहना है। ^ डॉआरपीपी सिंह, वीसी, केयू
बकौल डाॅ दास, मेरे रिटायरमेंट के एक सप्ताह पहले यूनिवर्सिटी प्रशासन ने द्वेषपूर्ण कार्रवाई की है। इस फैसले से मैं तबाह हो गया हूं। मैं और मेरा परिवार भुखमरी के दौर से गुजर रहा है। मैं लगभग 10 महीने से सस्पेंड हूं। एक रुपए भी वेतन नहीं मिला है। जिन 16 लोगों की गवाही पर मुझ पर कार्रवाई की गई, वे मेरे साथ एबीएम को-आॅपरेटिव कॉलेज में थे। ये वही कर्मचारी हैं, जो छात्रों से रिश्वत लेते हैं। सिस्टम से सामान खरीदने या काम करने में बाधा पहुंचाते हैं। ये सारे ईमानदार हो गए और मुझे बर्खास्त कर दिया गया। यह नाइंसाफी है।
एबीएमके कर्मचारियों पर गिर सकती है गाज
डॉआरके दास पर बर्खास्तगी की कार्रवाई के बाद अब गोलमुरी के एबीएम कॉलेज को-आपरेटिव कॉलेज के कर्मचारियों पर भी गाज गिर सकती है। यूनिवर्सिटी की जांच टीम ने इन कॉलेजों के कुछ कर्मचारियों को अनियमितता में बराबर का हिस्सेदार बताया है। केयू प्रशासन मामले से जुड़े हर पहलू की बारीकी से जांच कर रहा है। जांच के बाद कानूनी राय ली जाएगी। इधर, केयू के रजिस्ट्रार डॉ एससी दास के अनुसार, एबीएम और को-आॅपरेटिव मामले में जो भी दोषी हैं, उन पर कार्रवाई होगी। इसके लिए कानूनी राय मांगी गई है।
awa_Deva hin_Deva hin_Deva hin_Deva hin_Deva hin_Deva